정조 3년
李義弼。以禮曹言啓曰。因儒賢箚陳。皇壇祭享時樂章佾舞。祭服懸架之制。大臣九卿六曹堂上三司諸臣處。收議以聞。在外儒臣處。亦令遣禮官問議事。命下矣。依聖敎。發遣本曹郞廳問議。則領議政金尙喆。以爲今因儒賢箚奏。以皇壇祭享時迎神送神之宜有樂章。舞宜用八佾。服宜用靑羅。樂位之宜設宮懸。有收議之命。此乃莫重莫大之典禮。以臣魯莽之見。膚淺之識。有不敢率爾臆對。謹稽甲申設壇時諸臣獻議該曹儀節。則舞用六佾。不但祭以士之義而已。中朝樂器。無以倣效其制度。樂未具天子之樂。則舞不可獨用八佾。只以我朝社稷用樂之節。倣而行之。故迎神送神。樂章之闕而不擧。樂位宮懸之隨而未設。無乃或由於此歟。至於祭服之一從我國規制。亦當時禮官之所稟行。而初未能純用天子禮樂。是必不得已而然矣。今儒賢。以尊王之大義。必欲禮無所不備。樂無所不擧。語有考據。意甚盛也。臣於此豈容他議。若以高皇帝廟迎神送神曲之遺傳者。定爲樂章。則可以補。皇壇未備之禮。而苟或樂詞。不無窒礙。則詞臣別撰。亦其一道也。至於用樂之節。加造樂器。如禮始用八佾之舞。則服之靑羅。樂之宮懸。亦當擧而行之。將見皇壇享禮。無所欠闕。於戲。豈不休哉。至若樂器造成之道。音律諧叶之節。惟在博訪熟講。而處得其當。伏惟上裁云。左議政徐命善。以爲今因儒賢箚子。有皇壇儀節收議之命。而臣學識魯莽。聞見寡陋。雖尋常疑文。猶懼不能與知。況此典禮之至重至大者乎。第伏見儒賢箚本。四條論列。博古宜今。允叶情文。所以追先王之志事。修列朝之成憲者。卽在一擧措之間。夫初獻撤籩。旣有樂章。而迎神送神。獨無樂章。則以九廟春享之樂章。爲皇壇迎送之樂章。庶幾乎皇靈之於昭降格。而但以樂志所載樂章考之。曰佑啓予子孫。曰太室攸尊。曰淸廟翼翼。曰錫蔭綿綿。皆子孫祀先之語。而非侯邦饗上之辭。且三皇之祭。獨用高皇樂章於迎神送神者。亦不無特祀高皇之嫌。恐不如因皇朝之曲名。而增刪其文詞也。若夫舞用八佾之論。皇壇肇建之歲。已有博詢之擧。而當時諸臣。以樂器制度。旣無以倣效中朝。則舞佾之獨用八數。未免苟且爲言。然以樂器之難復舊制。竝與佾舞而不得備數。以此較彼。尤爲苟且。寧就我國六佾之制。增其兩佾之數。則猶賢乎六佾之失禮也。至於祭以士之說。自有前言之取以辨惑者。孔穎達曰。祭統之朱干玉戚冕而舞大武。乃天子禮樂。而魯惟文王周公廟得用之。用於他廟則爲僭。由此觀之。魯以諸侯之國。享文祖則用天子之禮樂。享先公則用諸侯之禮樂。又明矣。況儒賢所論。皇朝侯國之祭仁祖。舞用八佾。尤爲近例之可據乎。至若祭服之當用靑羅。樂架之當用宮懸。一則有皇朝之舊章。一則有禮經之明文。尙此因循。實爲曠典。今因儒賢之言。備前日之未備。則其有補於聖朝修擧之政。亦大矣。伏惟上裁云。領中樞府事李溵。以爲臣於疾病沈頓之中。伏承皇壇儀節收議之命。詢蕘之盛意。臣不勝欽仰。而第臣神識昏憒。雖尋常事爲。猶且茫然。況此禮樂之事。至重且大。有非如臣膚淺之見所可與論者。俯詢之下。無以仰對。惟惶恐俟罪而已云。領敦寧府事鄭存謙。以爲今因儒賢箚陳。以皇壇祀享禮節。有此俯詢。甚盛擧也。樂章之當補。八佾之當用。祭服樂懸之竝宜釐改。已悉於箚中條列。議論正當。禮意精微。欽頌不暇。臣之矇陋蔑識。無容仰贅。禮重事大。伏惟上裁云。判中樞府事鄭弘淳。病不收議云。吏曹判書鄭尙淳。以爲臣之謏聞淺見。素昧禮學。其於朝家莫重典禮。何敢妄論當否。然儒賢箚奏。考據旣明。似無容別議。伏惟上裁云。戶曹判書金華鎭。以爲邦家典禮。至重至大。如臣蔑識眛眛者。何敢開喙。儒賢箚陳。皆有考據。無容別議。伏惟上裁云。行禮曹判書具允鈺。參判沈頤之。參議洪檢等。以爲以皇壇享祀樂舞之遵用中朝舊制。因儒臣陳箚。有收議以聞之命矣。臣等素蔑學識。尤昧典禮。至重至大之事。何敢以臆見仰對乎。職添禮官。惶愧無地。臣等稽見甲申年皇壇始役時諸臣獻議。則請用八佾者多。而先正臣權尙夏之議。以爲不可降從諸候之禮。儒臣今日之請。卽先正臣不可降從之意也。今若追擧未遑之典。樂章佾舞。祭服宮懸等儀節。純用中華之盛。則非徒允合於天子享祀之禮。豈不益有光先朝崇報之義乎。事係祀典。固自不輕。而天子禮樂。尤宜難愼。臣等措說。極知僭猥。伏願聖上。博訪而。審處焉云。行兵曹判書李徽之。以爲因祭酒宋德相箚陳。以皇壇祭享禮節。有此收議之命。臣於禮學。素所昧昧。豈敢率爾仰對。而第念皇壇所用樂章。旣無迎神送神曲。而皇朝九廟所用迎神送神樂章。幸而以流傳於東國。以此備奏於皇壇祀享。是亦商頌歸祀先王之意。儒臣之議儘好。而非但此也。皇朝九廟所用初獻亞獻終獻撤籩豆等樂章。亦有流傳者。以此竝用於皇壇。恐合享儀。其樂章中。雖有永佑子孫之句。以永佑我東方聖子神孫通看。則亦無所礙矣。至於六佾之用。當初設壇時。先正臣權尙夏。收議以爲享祀皇上。禮重事大。如不用八佾之制。恐不免爲苟簡失禮之歸。又曰。擧天子之祀典。決不可降從諸候之禮。先正之議旣如此。而朝廷。遵先農壇之儀。遂用六佾。國初定先農壇之祭儀也。不用天子禮樂者。臣未知其何故。而抑或諸侯之邦。無天子禮樂。故用諸侯之禮。以倣祭以士之美歟。臣於此不敢質言。而祭服之用靑色。一從明制。深得從周之義。樂器之判懸。此乃大夫之禮。則用之皇壇。於王於侯。上下無據。正合釐改。然皇壇禮制甚重。如臣魯莽蔑裂之學。其何敢妄有論斷。惟在博詢而裁處耳。行刑曹判書鄭好仁。以爲臣伏奉傳敎下者。因儒賢箚請皇壇享儀。正樂章正佾舞正祭服及樂懸之位。竝命收議以聞矣。今此禮出義起。事係莫重。以臣蒙昧膚淺之見。何敢容議於其間。而儒賢箚論。考據淹博。典禮詳備。亶出從周之意。則此誠正邦禮尊王春之一大機會也。臣豈敢以平日之所未講者。有所臆對。伏惟上裁云。右參贊洪樂純。以爲伏以自古國家典章。或有未備於前。而有待於後者。今此儒賢所論皇壇禮樂。事體尊重。固非臣如膚淺者所敢容喙。而伏睹箚辭。皆有根據。可以不惑。惟在聖明裁處云。兼判尹蔡濟恭。以爲臣本懵陋。禮樂之問。安敢對揚皇壇義起之禮也。肅廟創建。英考增制。于斯時也。若樂若佾若懸之當有而無。當增而否者。想必有大臣禮官。考據旁照。而因以定制者。若使玉署儀曹之臣。博收公私文字之載錄皇壇始末者。一經乙覽。則似不爲無補於折衷取捨之道矣。伏惟上裁云。吏曹參判徐浩修。以爲臣學識謏淺。凡典章制度。素無講究。況此禮樂損益。事體尤爲重大。尙何敢强其不知。對揚詢蕘之聖意。第伏念皇壇樂章之未備。樂懸之非宮。樂舞之不用八佾。祭服之不用靑羅。實爲闕典。儒臣箚請。亶出尊王之義。及今修擧。允合聖朝賁飾之道。臣無容更議。伏惟上裁云。兵曹參判徐有慶。以爲伏以一隅靑丘。禋享三皇聖靈。八佾之舞。宮懸之設。當用天子禮樂。九廟樂章之復用皇壇。允合情文。祭服之靑羅。欲從皇朝舊制。儒賢之言。鑿鑿有據。如臣魯莽。何敢異議於其間。惟當博詢群議。使典禮。各得其當。伏惟上裁云。刑曹參判李性源。以爲惟我聖上。以風泉之思。寓羹墻之慕。凡於皇壇享祀之節。備遵先朝崇奉之典。今又因儒賢箚陳。以樂章佾舞祭服樂位事。有收議之命。尊王之義也。從周之制也。禮至殷也。德至盛也。凡在臣隣。孰敢間然。而臣素昧禮學。至於帝王家典禮。尤所未講。不敢臆對。伏惟上裁云。工曹參判沈墢。以爲今以皇壇祀享儀節。廣詢至及六部。而事係典禮。至重至大。如臣懵學謏見。何敢臆對。惟在諮諏而裁決焉云。吏曹參議李義翊。以爲臣學淺識短。禮樂典章。素無講究。今於俯詢之下。何敢强其不知。妄論當否。伏不勝惶悚之至云。戶曹參議鄭述祚。以爲皇壇禮樂。事體重大。如臣蔑學。何敢容喙。第伏念國家典章。或有未遑於古。而有待於後者。今此儒賢箚陳。考据旣備。條列甚詳。採而用之。允爲昭代之盛典。亦可以有辭而不惑。惟在聖明。博詢而裁處云。兵曹參議李謙煥。以爲今以皇壇章樂佾舞祭服庭懸等事。至有收議以聞之命矣。儒賢陳達。俱有所據。典禮釐正。事係至重。有非如臣蒙陋。所敢臆對。惟望博採而裁決焉云。兵曹參知洪樂彬。以爲因儒臣所啓皇壇樂章佾舞及祭服庭懸等事。有收議以聞之命矣。儒臣陳達。旣據典禮。皇壇儀節。宜務詳備。而惟其禮樂。有非如臣蒙陋所敢妄論。惟在博詢而處之云。刑曹參議李在學。以爲因儒賢陳箚。以皇壇樂章佾舞祭服樂懸等節。有收議之命矣。箚辭旣據典禮。享儀宜務詳備。以聖上風泉之慕。有今日詢諮之擧。甚盛事也。孰敢間然。而如臣謏陋素昧。禮學莫重儀節。不敢臆對。惟在聖明裁處云。校理金憙李度默。副校理李泰永南鶴聞。修撰李儒慶。副修撰沈煥之吳大益等。以爲今因儒賢之箚。有皇壇樂章佾舞祭服樂懸等節收議以聞之命矣。儒賢條陳。旣已詳悉。臣等之謏聞蔑識。何敢容喙於其間。而詢問之下。亦不敢泯默。略貢愚見焉。臣等謹按朱子大全。有桂林郡虞帝廟迎送神樂歌。夫以太守而祀天子。猶備樂歌。則況此皇壇崇報之祀。不備樂章。豈非欠典之大者乎。且太祖皇帝廟迎送神曲。幸而尙傳于世。則以此用之備。皇壇未備之樂誠合事。宜矣。又考先正臣權尙夏大報壇樂節獻議。則有曰享祀皇上。禮重事大。而不用八佾之制。則恐不免苟艱失禮之歸矣。又曰。今擧天子之祀典。決不可降從諸侯之禮。今此儒賢之所陳。卽是先正之定論。則恐不必更容他議。而又以大明集禮中舞圖見之。則親王之國。祭仁祖皇帝。皆用八佾。誠如儒賢之言。此豈非可據之一端耶。至於祭服之當用靑羅。樂懸之不當用判懸。揆以禮意。尤無可疑。群臣之不從上服。似涉如何。而集禮中祭服條。皇帝親享太廟。服袞冕。群臣陪祭。則通服靑羅衣。今於皇壇之祀。一遵皇朝之禮。亦豈非從周之義乎。樂懸。旣有宮懸軒懸判懸之別。則皇壇之用判懸。未知其何所據。而旣用六佾之舞。則軒懸猶或可設。何可以大夫之樂。用於天子之祀乎。第伏念典禮釐正。事禮至重。惟在聖上。熟講而審處之。伏惟上裁云。大臣諸臣之意如此。上裁。何如。答曰。知道。待在外儒臣收議畢到。當有所酌決。而至於本曹議啓。殊甚疎漏。太涉熹微。旣不言可。而又不言不可。末乃以博訪審處爲請。朝家之典章。不問於禮官。而博訪於何官乎。且禮官。不陳審處之道。則誰可審處乎。事之無稽。莫甚於此。禮曹收議堂上。一倂從重推考。次堂三堂。各出意見。明白敷陳。固何難哉。一紙混書。塗抹者尤甚未安。此草記還給。不獻議亞三堂。更令致愼獻議。